雜曲
作者：李益
朝代：唐

paragraphs: 妾本蠶家女，不識貴門儀。
藁砧持玉斧，交結五陵兒。
十日或一見，九日在路岐。
人生此夫壻，富貴欲何爲。
楊柳徒可折，南山不可移。
婦人貴結髮，寧有再嫁資。
嫁女莫望高，女心願所宜。
寧從賤相守，不願貴相離。
藍葉鬱重重，藍花若榴色。
少婦歸少年，華光自相得。
誰言配君子，以奉百年身。
有義即夫壻，無義還他人。
愛如寒爐火，棄若秋風扇。
山嶽起面前，相看不相見。
丈夫非小兒，何用強相知。
不見朝生菌，易成還易衰。
征客欲臨路，居人還出門。
北風河梁上，四野愁雲繁。
豈不戀我家，夫壻多感恩。
前程有日月，勳績在河源。
少婦馬前立，請君聽一言。
春至草亦生，誰能無別情。
殷勤展心素，見新莫忘故。
遙望孟門山，殷勤報君子。
既爲隨陽雁，勿學西流水。
嘗聞生別離，悲莫悲於此。
同器不同榮，堂下即千里。
與君貧賤交，何異萍上水。
託身天使然，同生復同死。